Departement sal Grace Mugabe-uitspraak bestudeerGabriella Engels saam met Kallie Kriel van AfriForum (Foto: Brenda Masilela, ANA) Die departement van internasionale betrekkinge het gesê hy sal die uitspraak, wat Maandag in die Johannesburgse hooggeregshof gelewer is, bestudeer. Die hof het beslis dat die diplomatieke immuniteit wat aan Grace Mugabe toegestaan is, ter syde gestel word. “Die departement sal die uitspraak bestudeer en later kommentaar lewer indien nodig,” lui ŉ verklaring wat die departement uitgereik het. Maroela Media het vroeër berig regter Bashier Vally het gesê die besluit, om diplomatieke immuniteit aan Mugabe toe te staan nadat sy na bewering ŉ Suid-Afrikaanse vrou Gabriella Engels, aangerand het, was ongrondwetlik. Vally het ook beslis dat die minister van internasionale betrekkinge AfriForum en Engels se regkoste moet betaal. Mugabe het na bewering die model in Augustus verlede jaar aangerand toe sy haar saam met haar twee seuns by ŉ hotel aangetref het. Mugabe beweer sy het uit selfverdediging opgetree. Sy is toegelaat om die land te verlaat sonder enige vervolging. Die departement het in Mei aangevoer hy het nie diplomatieke immuniteit aan Mugabe toegestaan nie, maar dat hy dit eerder kragtens internasionale wetgewing erken het. James Selfe, federale raadsvoorsitter van die Demokratiese Alliansie, het die departement se besluitnemingsproses bevraagteken en gesê daar is niks in Suid-Afrikaanse of internasionale wetgewing wat bepaal dat Mugabe diplomatieke immuniteit verdien het nie. Selfe het gesê Mugabe het bloot immuniteit gekry om haar te beskerm teen ŉ verhoor en dat die besluit nie op enige wetgewing gebaseer is nie en dus nie in die belang van Suid-Afrikaners kan wees nie. “Ons het vandag geregtigheid gekry. Dit is belangrik, want ŉ ernstige misdaad is teen me. Engels gepleeg.” Selfe het gesê ŉ lasbrief vir Mugabe se inhegtenisneming moet weer uitgereik word en die regering moet seker maak dat sy na Suid-Afrika terugkeer om verantwoording te doen vir haar optrede. Die burgerregtegroep AfriForum het intussen gesê die Nasionale Vervolgingsgesag het geen rede om Mugabe nie te vervolg nie. “As die NVG nog steeds voete sleep en niks doen nie, sal adv. Gerrie Nel voortgaan met privaat vervolging namens Gabriella Engels,” het Willie Spies, AfriForum se regsverteenwoordiger, gesê.